85 000 besware teen onteieningswetsontwerpFrancois Wilken, president van Vrystaat Landbou, met die voorlegging en handtekeninge wat hy Dinsdag by die parlement ingedien het. (Foto: Verskaf) Vrystaat Landbou se president, Francois Wilken, het vanoggend 85 000 besware teen die onteieningswetsontwerp ingehandig by die parlement. Die besware is oorhandig aan die DA-LP Madeleine Hicklin, wat dit in die tersaaklike portefeuljekomitee, die portefeuljekomitee oor openbare werke en infrastruktuur, ter tafel sal lê. Vrystaat Landbou verteenwoordig ŉ ledetal van sowat 3 400 kommersiële boere in die Vrystaat. Sie DA en die VF Plus het in hierdie dae mense aangemoedig om hul stemme teen die wetsontwerp te laat hoor, en onderneem om dit hand en tand te bestry. Vrystaat Landbou se inset is deel van ŉ groeiende getal insette wat die parlement bereik namate Sondag se sperdatum vir insette deur die publiek oor die omvattende wetsontwerp nader kom. Vrystaat Landbou se hoofbesware teen die wetsontwerp is teen klousule 1, wat munisipaliteite se magte uitbrei en die voorwaardes vir onteiening in die openbare belang te breedweg definieer. Hulle is ook gekant teen klousule 3, wat volgens Vrystaat Landbou se interpretasie de facto staatsbeheer oor alle eiendom beteken. Voortspruitend daaruit het Vrystaat Landbou veral vier besware, naamlik die wetsontwerp se impak op grondhervorming, die bepalings oor vergoeding, veral oor nul-vergoeding, die fokus op alle eiendom eerder as landbou-eiendom en die impak wat onteiening op Suid-Afrika as geheel kan hê. Agri SA het ook hul kommentare verlede week ingedien. In ŉ uiters omvattende en empiries nagevorste voorlegging word die volgende vervat: